रूपन्देही लगातार च्याम्पियन
लाली रूपन्देही ११ ले तेस्रो नेपालगन्ज गोल्डकप फुटबलको उपाधि दोस्रोपल्ट जितेको छ । डिफेन्डिङ च्याम्पियन रूपन्देहीले शनिबार फाइनलमा संकटा क्लब काठमाडौंलाई १–० ले पराजित गर्दै उपाधि रक्षा गरेको हो ।
नेपालगन्ज — लाली रूपन्देही ११ ले तेस्रो नेपालगन्ज गोल्डकप फुटबलको उपाधि दोस्रोपल्ट जितेको छ । डिफेन्डिङ च्याम्पियन रूपन्देहीले शनिबार फाइनलमा संकटा क्लब काठमाडौंलाई १–० ले पराजित गर्दै उपाधि रक्षा गरेको हो ।बाँकेको खजुरा गाउँपालिका डी गाउँमा भएको फाइनलमा रूपन्देहीका जोन ग्लोरीले ५३ औं मिनेटमा गरेको गोल निर्णायक बन्यो । गत वर्ष पनि रूपन्देही र संकटा फाइनल भिडेका थिए । रूपन्देहीले ५ लाख रुपैयाँ पुरस्कार जितेको छ । संकटाले २ लाख ५० हजार पायो । सर्वोत्कृष्ट खेलाडी रूपन्देहीका कप्तान दीपक गुरुङ भए । उनले सुजुकी मोटरसाइकल प्राप्त गरे । उत्कृष्ट गोलकिपर रूपन्देहीका राजुबाबु मगर, डिफन्ेसमा रूपन्देहीकै योद्धा शाही, मिडफिल्डरमा संकटाका सौजन राई र फरवार्डमा संकटाका शान्त गुरुङ उत्कृष्ट भएका छन् । उनीहरूले जनही १० हजार रुपैयाँ पाए । विजेता खेलाडीलाई नेपालगन्ज उपमहानगरपालिकाका मेयर धवल शम्सेर राणा, प्रमुख जिल्ला अधिकारी रमेशकुमार केसीलगायतले पुरस्कार वितरण गरे । नेपालगन्ज रंगशाला आठौं राष्ट्रिय खेलकुदका लागि मर्मतसम्भार भइरहेकाले गोल्डकप खजुराको डीगाउँमा गरिएको थियो । खजुरा गाउँपालिकाका अध्यक्ष किस्मतकुमार कक्षपतिले खजुरामा रंगशाला बनाउन सक्दो गर्ने प्रतिवद्धता जनाए ।